Document ID: /roh_data/filtered/fineweb-2-filterrobots_roh.jsonl.gz/54559

Actualmain vivan 5’500 persunas en il Parc Ela ch’ha ina surfatscha da circa 550 kilometers quadrats. Part dal parc da natira fan las vischnancas Alvra, Bravuogn-Filisur, Lantsch, Ferrera/Schmitten, Surses e Tagn/Wiesen, ina fracziun da Tavau. Dal cussegl pitschen da Tavau è ussa vegnida l’idea ch’era Monstein, che cunfinescha cun Tagn, pudess sa participar vi dal Parc Ela.
Suprastanza communala da Monstein è cunter parc
Avant curt ha il Parc Ela infurmà ils abitants da Monstein davart ils avantatgs dal Parc Ela. Paulo Giacometti il president da l’uniun purtadra Parc Ela ha ditg ch’i dettia signals positivs dal museum da miniers, da la bieraria e da l’uniun Pro Monstein. Cunter ina participaziun al Parc Ela è la suprastanza communala da Monstein.
Il Parc Ela è ina buna chaussa, ma il parc è plitost in svilup regiunal per la val d’Alvra ed il Surses, ma nus ans drizzain plitost vers Tavau e perquai pensain nus ch’igl è meglier da betg sa participar al parc.
Sche la radunanza communala da Tavau Monstein decida da sa participar vi dal Parc Ela en l’avegnir, alura vegn quella decisiun consultativa dada enavant al «Kleiner Landrat» da Tavau. Quel vegnia ad acceptar la decisiun, ha confermà la vischnanca da Tavau envers RTR. En in proxim pass stuessan alura anc las autras vischnancas dal Parc Ela acceptar il nov commember. E sco davos – in act formal – stuess la Confederaziun anc approvar l’engrondiment dal parc.
RTR actualitad 12:00